मुंबई : राहुल गांधी का पीएम मोदी पर हमला, कहा- चोर ही नहीं, डरपोक भी है चौकीदार  
दो हिंदुस्तान बनाना चाहते हैं, एक अंबानी वाला और दूसरे में भूखे किसान
जीएसटी से उद्योगपतियों का, ऑनलाइन कंपनियों का फायदा हुआ
संसद में राफेल से जुड़े सवाल पूछे तो नरेंद्र मोदी आंख से आंख नहीं मिला पाए
कांग्रेस अध्यक्ष राहुल गांधी ने शुक्रवार को मुंबई में एक जनसभा में पीएम नरेंद्र मोदी को निशाना बनाते हुए कहा कि चौकीदार चोर ही नहीं, डरपोक भी है. उन्होंने कहा कि क्या आपने ‘डरपोक चौकीदार' को किसी संवाददाता सम्मेलन को संबोधित करते हुए देखा है? मुझसे बहस करवा लो. चैलेंज है देश छोड़कर भाग जाएगा, डरपोक है.
राहुल गांधी ने मुंबई को लेकर कहा कि यह शहर हिंदुस्तान का इंजिन है, शक्ति देता है,  एक प्रकार से दिल है. मोदी जी ने कहा था मैं 100 स्मार्ट सिटी बनाऊंगा. बनाने की जरूरत नहीं है दुनिया की स्मार्ट सिटी यहां है. इसे समझना होगा, इसे सपोर्ट करना होगा.
उन्होंने कहा कि मोदी लंबे-लंबे वादे करते हैं. किसानों का कर्जा माफ, हर एक को 15 लाख....किसी को मिला है? बजट में पीयूष गोयल ने घोषणा की तो बीजेपी के एमपी ताली बजाने लगे. मैंने खड़गे जी से पूछा तो पता चला कि एक किसान को 17 रुपये दिए हैं. सब डरकर ताली बजा रहे थे.. नहीं तो मोदी जी मारेंगे. सच्चाई सुनना है तो यहां आओ, मन की बात सुननी है तो यहां आओ.
उन्होंने कहा कि देश के चौकीदार ने 15  लोगों के करोड़ों के कर्जे माफ किए. बगल में धारावी (मुंबई की बड़ी झोपड़पट्टी) है वहां के छोटे-छोटे उद्यमियों का कितना कर्जा माफ किया? ये दो हिंदुस्तान बनाना चाहते हैं. एक अंबानी वाला और दूसरे हिंदुस्तान में किसान भूखे मर जाओ.
राहुल ने नोटबंदी को लेकर कहा कि रात आठ बजे मोदी जी आएंगे. कहेंगे मित्रो, मेहुल भाई.. कहेंगे काले धन के खिलाफ लड़ाई लड़नी है. आप लड़ाई के लिए खड़े रहो. मैं पूछना चाहता हूं कि क्या अनिल अंबानी, नीरव मोदी लाइन में खड़े थे. आपके पैसे से नरेंद्र मोदी ने 50-60 लोगों का कर्ज माफ किया. उसके बाद मोदी गब्बर सिंह टैक्स (जीएसटी) लेकर आए. किसी भी दुकानदार से पूछना राहुल गांधी आया था पूछ रहा था किसका फायदा हुआ? वे बताएंगे कि उद्योगपतियों का फायदा हुआ, ऑनलाइन कंपनियों का फायदा हुआ. अगर कोई कहता है मुझे फायदा हुआ तो उसे मेरे पास भेज देना.राहुल के यह कहने पर जनता में से आवाज़ आई - भक्त...
कांग्रेस अध्यक्ष ने कहा कि SRA आज आपको 250 वर्ग फुट का मकान देती है. मैं कह रहा हूं कांग्रेस आएगी तो 10 दिन में 500 वर्ग फुट का मकान मिल  जाएगा. चौकीदार सिर्फ चोर नहीं है,  चौकीदार डरपोक भी है. संसद में मैंने राफेल से जुड़े सवाल पूछे थे, नरेंद्र मोदी आंख से आंख नहीं मिला पाए.
उन्होंने कहा कि बीजेपी के लोग संविधान पर सीधा हमला करते हैं. ये हिंदुस्तान जनता का है. नरेंद्र मोदी को सीबीआई के डायरेक्टर को रात डेढ़ बजे हटाने की क्या जरूरत थी?  प्लानिंग कमीशन, जो देश को रास्ता दिखाता था, बंद कर दिया. बिना किसी से पूछे नोटबंदी कर दी. सुप्रीम कोर्ट के चार जज आते हैं, कहते हैं कि हमें काम नहीं करने दिया जा रहा है. नरेंद्र मोदी के राज में जज जनता से न्याय मांग रहे हैं.
 
राहुल ने कहा कि मुझे प्रेस वाले शिकायत करते हैं. कहते हैं हमें डराया जाता है, धमकाया जाता है. नीरव मोदी, ललित मोदी, नरेंद्र मोदी...अजीब है, सबके नाम में मोदी है. उन्होंने कहा कि मैं प्रेस कॉन्फ्रेंस करता हूं. आपने कभी देश के चौकीदार को प्रेस के सामने आते देखा है. इनके (प्रेस) सामने बिठा दो 15 मिनट में दूध का दूध पानी का पानी कर देंगे. मुझसे बहस करवा लो. चैलेंज है देश छोड़कर भाग जाएगा, डरपोक है.

कांग्रेस नेता ने कहा कि कांग्रेस पार्टी की सरकार 2019 में आएगी. हिंदुस्तान के हर गरीब व्यक्ति को मिनिमम इनकम गारंटी देगी. इसका मतलब हर महीने हर गरीब के बैंक एकाउंट में सीधे पैसा डाल देगी. उन्होंने पार्टी कार्यकर्ताओं से कहा कि कांग्रेस पार्टी के कार्यकर्ता बब्बर शेर हैं. आपको मैं दिल से धन्यवाद देना चाहता हूं. कांग्रेस की सरकार होगी. सरकार के दरवाजे आपके लिए खुले मिलेंगे. आप जाइए बूथ को मजबूत कीजिए.

इस सभा में मंच पर पहले संजय निरुपम के भाषण के दौरान राहुल गांधी एक-एक कर मंच पर मौजूद नेताओं के बगल की कुर्सी पर बैठाकर बात करते रहे. मंच पर प्रिया दत्त, एकनाथ गायकवाड़, कृपाशंकर सिंह, डॉ भालचंद मुंगेकर, जनार्दन चांदोरकर और मिलिंद देवड़ा आदि मौजूद थे.